สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 21 ก.ค.58
21 ก.ค. 2558

– ช่วงเย็นนี้ เงินเยนอยู่ที่ระดับ 124.20 เยน/ดอลลาร์ จากช่วงเช้าที่ระดับ 124.32/37 เยน/ดอลลาร์
– ส่วนเงินยูโร อยู่ที่ระดับ 1.0850 ดอลลาร์/ยูโร จากช่วงเช้าที่ระดับ 1.0821/0824 ดอลลาร์/ยูโร
– ดัชนี SET ปิดวันนี้ที่ระดับ 1,447.44 ลดลง 19.27 จุด หรือ 1.31% โดยมีมูลค่าการซื้อขาย 40,249 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 363.71 ล้านบาท (SET+MAI)
 
– พล.อ.ประยุทธ์ จันทร์โอชา นายกรัฐมนตรี ปฏิเสธที่จะกล่าวถึงกระแสข่าวการปรับคณะรัฐมนตรีฝ่ายเศรษฐกิจ ส่วนการตั้งคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศที่มีนายสมหมาย ภาษี รมว.คลัง เป็นประธานนั้น เนื่องจากมีความกังวลเกี่ยวกับการใช้จ่ายงบประมาณ โดยเฉพาะในโครงการใหม่ ๆ ที่รัฐบาลชุดนี้ริเริ่มขึ้น ไม่ใช่เพราะกังวลว่างบประมาณจะไม่ออก แต่เนื่องจากต้องการให้มีการตรวจสอบการใช้จ่ายให้เป็นไปอย่างถูกต้อง
– นายสมศักดิ์ โชติรัตนศิริ ผู้อำนวยการสำนักงบประมาณ เปิดเผยว่า ภาพรวมการเบิกจ่ายงบลงทุนจนถึงล่าสุดอยู่ที่ 80.3% ของงบลงทุนทั้งหมด ซึ่งคาดว่าจนถึงสิ้นปีงบประมาณ (30 ก.ย.58) จะสามารถเบิกจ่ายงบลงทุนได้ประมาณ 87-88% ของงบลงทุนทั้งหมด ทั้งนี้ เชื่อมั่นว่าการเบิกจ่ายงบประมาณประจำปี 58 ในภาพรวมจะสามารถเบิกจ่ายได้ถึง 96% อย่างแน่นอน ซึ่งถือว่าสามารถเบิกจ่ายที่สูงสุดในรอบ 10 ปี จากที่ผ่านมาเคยมีการเบิกจ่ายงบประมาณได้สูงสุดที่ 94%
– นายบัณฑูร ล่ำซำ ประธานกรรมการ ธนาคารกสิกรไทย (KBANK) กล่าวว่า ภาพรวมเศรษฐกิจไทยในช่วงครึ่งหลังของปีนี้มีโอกาสที่จะเผชิญกับความยากลำบากมากขึ้น เนื่องจากปัญหาที่ยังไม่สามารถแก้ไขได้หมดสิ้น ซึ่งเป็นสิ่งที่ฝ่ายบริหารประเทศไม่ได้จัดการไว้ให้ดีตั้งแต่อดีต เช่น การค้ามนุษย์ กฎกติกาการค้าขายระหว่างประเทศ มาตรฐานการบินที่กระทบต่อสายการบินไนประเทศ
ประกอบกับ มีปีญหาภัยแล้งเข้ามาตอกย้ำกดดันการฟื้นตัวของเศรษฐกิจในประเทศเพิ่มขึ้น ทำให้คนในระดับรากหญ้าที่ได้รับผลกระทบจากปัญหาราคาพืชผลทางการเกษตรตกต่ำที่ทำให้กำลังซื้อลดลงอยู่แล้ว และเป็นปัจจัยหนึ่งที่สำคัญในการกระตุ้นเศรษฐกิจ ต้องเจอกับปัญหาภัยแล้งที่ฉุดกำลังซื้อให้ลดลงไปอีก
– นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์สภาอุตสาหกรรมแห่งประเทศไทย (ส.อ.ท.) ระบุว่า ส.อ.ท.ปรับประมาณการการผลิตรถยนต์ในปี 58 มาที่ 2.05 ล้านคัน โดยเป็นการปรับลดเป้าการผลิตจากเป้าเดิมลง 100,000 คัน
– บริษัท คลาสสิก โกลด์ ฟิวเจอร์ส จำกัด ระบุว่า ราคาทองคำที่ปรับตัวลดลงอย่างรวดเร็วในขณะนี้ แตะระดับต่ำที่สุดในรอบ 5 ปี ที่ 1,080 เหรียญ เป็นการลดลงกว่า 4.2% ภายในระยะเวลาไม่ถึง 5 นาที ซึ่งถึงแม้ปัจจัยพื้นฐานของราคาทองคำในช่วงนี้ยังไม่ดีนัก จากการที่ตัวเลขเศรษฐกิจสหรัฐออกมาดีขึ้นอย่างต่อเนื่อง ตอบรับความคาดหวังที่ว่าเฟดจะปรับตัวขึ้นอัตราดอกเบี้ยในปีนี้
– ธนาคารกลางสิงคโปร์ คาดว่า อัตราเงินเฟ้อโดยเฉลี่ยในปีนี้ของสิงคโปร์จะยังคงชะลอตัวลง แต่ก็แสดงความมั่นใจว่าสิงคโปร์จะไม่เผชิญกับภาวะเงินฝืด แม้ว่าดัชนีราคาผู้บริโภค (CPI) ปรับตัวลดลงติดต่อกันยาวนานถึง 7 เดือนก็ตาม
– ธนาคารกลางจีนได้อัดฉีดเงินทุนเพิ่มเติมเข้าสู่ธนาคาร 2 แห่งที่รัฐบาลกำกับดูแล โดยอัดฉีดเงินให้แก่ธนาคารไชน่า ดีเวลลอปเมนท์ แบงก์ 4.8 หมื่นล้านดอลลาร์ และอัดฉีดให้แก่ธนาคารเอ็กซ์พอร์ต-อิมพอร์ต แบงก์ ออฟ ไชน่า อีก 4.5 หมื่นล้านดอลลาร์ เพื่อช่วยให้ธนาคารดังกล่าวสามารถส่งเสริมเศรษฐกิจที่อ่อนแอของจีนได้มากขึ้น
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงอ่อนตัวลง 58 ดอลลาร์ฮ่องกง ปิดที่ระดับ 10,260 ดอลลาร์ฮ่องกง/ตำลึงในวันนี้ โดยราคาดังกล่าวเทียบเท่ากับ 1,111.28 ดอลลาร์สหรัฐ/ทรอยออนซ์ ลดลง 6.28 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
– ติดตามการรายงานการประชุมของคณะกรรมการนโยบายการเงิน ของธนาคารกลางอังกฤษ
 
ที่มา: สำนักข่าวอินโฟเควสท์